Isch etter churz aapunde, dä spart er mit Wort und will kä Uuskunft gii. Wänn dä en andere glich mii will wüsse, dä isch das e Fisiguugg, aso e Gwündernase. Dr Läri isch dr Hilarius, ds Fämmi d Euphemia, und Fuur isch e Fluername z Elme underem Ärbstüürli hinde. Seit mä zu etterem «Fliiss di!», dä sötter pressiere oder vorwerts mache, und wäner si dernaa richtet, dä folget (gehorcht) er. Demm, wome vu sim Götti oder siner Gotte as Gschängg zum Geburtstag, a dr Wiehnacht oder am Nüüjaar überchunt, het mä früener «Helsete» gseit. Das Wort chämm schiints vum Mittelhochtüütsche «helsen», was «umhalsen» bedüüti, wil mä uurschprüngli schu bi dr Taufete am Chind as Gschängg es Chetteli umme Hals punde heig. Speeter heig mä as Helsete Chleidigsstugg, Schue, Büecher, Gebägg oder Geld überchuu. «Ghelset» woorde isch mä au, wäme Namestaag gha het, und da druus sig das hüt nuch että praggtizierti «Wüürge» entschtande.